افغانستان په کرکټ کې بل لوی تاریخ جوړ کړ
افغانستان زمبابوې ته د ۲۰ اورونو په دویمې نړیوالې لوبې کې هم ماتې ورکړه او بل تاریخ یې هم جوړ کړ. هدف ۱۹۱ منډې وې.
دا د ۲۰ اورونو په سیالیو کې د افغانستان دا ډول لومړنی بری دی. افغانستان له زمبابوې څخه د ۵۰ اورونو د پنځو لوبو لړۍ هم ګټلې وه چې نوی تاریخ وبلل شو. افغانستان د زمبابوې د ۱۹۱ منډو هدف د وروستي اور په پنځم توپ باندې پوره کړ. زمبابوې پچه وګټله او خپله یې منډو جوړولو ته ملا وتړله؛ که څه هم دولت ځدران په لومړي بال د زمبابوې لومړنی لوبغاړی چیبابا بولډ اوټ کړ، خو نورو لوبغاړو یې تېزې او چټکې منډې وکړې. ویلیمیز په ۲۱ توپونو ۵۰ منډې وکړې او د زمبابوې لومړنی لوبغاړی شو چې د ۲۰ اورونو په نړیوالو لوبو کې چټکه پنځوسیزه کوي. په ۳۳ توپونو د متمبامي ۴۳ او د کپټان چګمبورا ۳۳ چټکو منډو افغانستان ته د ۱۹۱ منډو په هدف ټاکلو کې مهم رول ولوبوه، خو افغان لوبغاړو دغه ستر هدف ترلاسه، لوبه یې وګټله او بل دویم تاریخ هم جوړ کړ. افغانستان د کرکټ د دویمې درجې لومړنی هېواد شو چې د کرکټ د لومړۍ درجې له یو هېواد څخه د ۵۰ اورونو او ۲۰ اورونو سیروزنه ګټي. خو، دا د ګلبدین نایب ۵۶ منډې وې چې افغانستان یې د بري پوړ ته ورسوه. ګلبدین نایب په توپ اچونې کې هم دوه لوبغاړي سوځولي وو نو ځکه د لوبې غوره لوبغاړی شو. افغان منډه جوړوونکو کې عثمان غني ۶۵ منډې وکړې، دا د هغه دویمه نړیواله شل اوریزه سیالي وه. محمد شهزاد ۲۴، محمد نبي ۱۵ او کریم صادق ۱۱ منډې وکړې. په افغان توپ اچوونکو کې دولت، حمزه او ګلبدین د زمبابوې دوه- دوه او راشد یو لوبغاړي وسوځول. دا د افغانستان د کرکټ په تاریخ کې د کرکټ د نړیوالې شورا له بشپړ غړي هېواد سره د اوو لوبو لومړنۍ لړۍ وه. افغانستان د ۵۰ اورونو لړۍ هم وګټله او په کرکټ کې یې یو لوی تاریخ جوړ کړ. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.